د اوکراین کړکېچ؛ روسیې اتومي وړتیا لرونکي توغندي آزمایلي 
روسیې نن شنبه فبروري ۱۹ (سلواغې۳۰) پداسې حال کې اتومي وړتیا لرونکي بالاستیک توغندي او کروز توغندي وازمایل چې جمهور رئیس ولادمیر پوتین د نظامي تمریناتو ننداره کوله. 
د روسیې په تلویزیون کې ښاغلی پوتین ښودل کیده چې د بیلاروس د جمهور رئیس الکزاندر لوکاشنکو سره څنګ پر څنګ د یو واړه میز خوا ته ناست دی او د څو تلویزیونو په پردو د دواړو هیوادونو ګډ نظامي تمرینات ګوري. پدې تمریناتو کې نظامي قوماندانو د غږ څخه چټک د (Hypersonic) کروز توغندي او په اتومي ځواک سمبال نوي جوړي شوي بالاستیک توغندي وازمایل. کرملین د دې نظامي عملیاتو په هکله په یوې اعلامیې کې ویلي چې ټولو توغندیو خپل اهداف ویشتلي او دا چې پدې تمریناتو کې د (Tu-95) بم غورځونکو جنګي الوتکو او اوبتلونو کې هم برخه درلوده. په همدې حال کې د روسیې د دفاع وزارت ویلي چې پدې تمریناتو کې د بحري ځواکونو تر څنګ د وسله والو ځواکونو ټولو څانګو برخه درلوده چې د ستراتیژیکو توغندیو ځواک او په اتومي وسلو سمبال اوبتلونه هم پکې و. متحده ایالات ټینګار کوي دا چې روسیې د اوکراین سره په ګډې پولې کې شاوخوا ۱۵۰ زره سرتیري او نظامي وسایل ځای پر ځای کړي، مسکو وار د مخه پخپل ګاونډي هیواد د یرغل پلان جوړ کړی. متحده ایالات دا خبرداری پداسې حال کې ورکوي چې روسیې خپل شاوخوا ۳۰ زره سرتیري بیلاروس ته د ګډو نظامي تمریناتو لپاره لیږلي چې ټاکل شوې سبا د یکشنبې په ورځ پای ته ورسیږي. سره لدې چې مسکو ویلي دا سرتیري به د نظامي تمریناتو څخه وروسته خپلو بارکونو ته ستانه شي خو د امریکا استخباراتي ادارې اندیښنه لري چې دا سرتیري به ښایي په اوکراین په یرغل کې برخه واخلي. روسیه پداسې حال کې د بیلاروس سره ګډ نظامي تمرینات کوي چې د اوکراین جمهور رئیس ولادمیر زلینسکي جرمني ته د غربي هیوادونو د ملاتړ د جلب کولو لپاره تللی. سره لدې چې کرملین ټینګار کوي په ګاونډي هیواد د برید پلان نلري خو په عین وخت کې یې د کړکیچ د کمولو لپاره هم کوم پلان ندی ښودلی. د روسیې دولتي مطبوعات په اوکراین تور لګوي چې د دې هیواد په ختیځ کې په هغو بیلتون غوښتونکو یاغیانو د برید کولو پلان لري چې روسیه یې تر شا ولاړه ده. پدې سیمه کې د ۲۰۱۴ کال راپدیخوا د بیلتون غوښتونکو او حکومتي ځواکونو تر منځ وخت جګړه روانه ده او تازه د توغندیو په یو برید کې د اوکراین یو سرتیری هم وژل شوی. د متحده ایالاتو جدي او پرله پسې خبرداریو او د اوکراین په ختیځ کې د هغو سیمو څخه د ملیکانو ایستل چې د یاغیانو په لاس کې دي، په اروپا کې د یوې سترې نظامي جګړې امکان ډیر کړی. د امریکا جمهور رئیس جو بایډن تیره ورځ په تازه خبرداري کې وویل چې یقین لري د روسیې جمهور رئیس په اوکراین د یرغل لپاره چمتوالی نیولی او ښایي دا برید په راتلونکو څو ورځو کې وشي او د دې هیواد پایتخت کیف به هم په نښه شي.